Lise Bech er ikke længere Thistedkredsens kandidat i Folketinget for Dansk Folkeparti. På sin vej ud af partiet smækker hun med døren kritiserer ledelsen og arbejdsmiljøet i partiet i hårde vendinger.

- Jeg er DF'er. Nu er jeg bare ikke medlem af partiet. Sådan siger Lise Bech der måske nok er DF'er i ånden, men som teknisk set er løsgænger i Folketinget. Mandag var hun blandt fire medlemmer af folketingsgruppen på Christiansborg, der meldte sig ud af partiet. Lise Bech, der var opstillet i Thy og på Mors er hård i kritikken mod sit tidligere partis nye ledelse. - Jeg har meldt mig ud, fordi jeg kan ikke se mig selv i partiet længere. Selve arbejdsmiljøet er blevet så forandret. Det er blevet sådan lidt kunstigt, hvor jeg førhen syntes, vi var et parti af den ægte vare, siger den nyslåede løsgænger Lise Bech. Netop vælgere og partibagland, har gjort det til en svær beslutning at forlade partiet for Lise Bech, siger hun. - Jeg har det svært med det. Overfor vælgerne, som har valgt mig. Og for min kreds i Thy, der har opstillet mig. Dem der tog imod mig, da jeg blev godkendt som folketingskandidat. De valgte mig som deres, siger Lise Bech. - Jeg har været med fra starten. Jeg har været med til at samle underskrifter, jeg har været med til at oprette lokalbestyrelser. Jeg har siddet i byrådet i næsten ti år for Dansk Folkeparti, og jeg har siddet i Folketinget siden 2015. Jeg synes, det er utroligt svært, det her. Særligt formand Morten Messerschmidt får hårde ord med på hendes vej ud af partiet. - Vi var jo en del, der kom fra erhvervslivet. Nu bliver det sådan nogle karrierepolitikere, der sætter folk ind som brikker i et spil på forskellige poster, så det passer ind i den nye formands kram, siger hun. Hvad vil du bruge din tid i Folketinget på nu? - Resten af perioden vil jeg kæmpe for den samme politik. Den er der ikke noget galt med. Jeg synes stadigvæk, at Dansk Folkeparti har den bedste politik. Jeg synes bare, at det persongalleri, der er ved at tegne sig nu, de ligger for langt væk fra DF-classic, hvis man kan sige det på den måde. Hvad er det ved den nye formand, der gør, at miljøet har forandret sig? - Det ligger jo faktisk flere år tilbage. Det er jo noget, der er planlagt. Det er først gået op for mig nu, at det er flere år siden, at man planlagde at man skulle vælte den daværende formand. At der lå en drejebog for, hvordan man gjorde det. Så hele det der persongalleri omkring Morten Messerschmidt, de har haft en plan for det, og det er den, der bliver rullet ud nu, siger løsgængeren, der bor i Rebild, men altså har været opstillet af Dansk Folkeparti i Thy og på Mors. Hvis partiet og formanden kæmper for de samme værdier, ville det så ikke være bedre at blive? - Jeg kommer fra erhvervslivet og har været på mange arbejdspladser, og jeg har aldrig været et sted, hvor arbejdsmiljøet var, som det er blevet i Dansk Folkeparti. Det ville andre heller ikke finde sig i. Jeg er et voksent menneske, jeg vil ikke finde mig i, at der står nogen og råber efter mig på gangene, siger Lise Bech. - Det føles som om, der er spioner, der holder øje med, hvem man taler holder møder med. Der er også nogen, der braser ind ad døren, når folk holder møder. Der er nogen, der går til sekretærene og spørger, hvem folk holder møder med, altså. Det er utrygt. - Sådan skal vi ikke være mod hinanden. Vi skal være ordentlige mod hinanden. Messerschmidt afviser kritik af ledelsesstil Udover Lise Bech har Liselott Blixt, Bent Bøgsted, Karina Adsbøl og Hans Kristian Skibby forladt partiet i protest over ledelsen og arbejdsmiljøet. Morten Messerschmidt afviser de udtrådte politikeres kritik. Overfor ritzau siger han; - Det er lidt svært at håndtere at få at vide, at ens personlighed, ens aura og hvad ved jeg, skulle være et problem. Det er så ukonkret. Så er det svært at sige, at så tager jeg det til efterretning og prøver at lave noget andet, siger Messerschmidt. Om det pressede arbejdsmiljø i partiet siger formanden; - Det er ikke noget, jeg har hørt om. Det er ikke noget, jeg har set eller bevidnet. DF-formanden gentager i det hele taget flere gange, at han savner beviser for, at der skulle være dårlig ledelse eller et dårligt arbejdsmiljø i DF. - Det havde været lettere, hvis de var kommet en håndgribelig kritik, så jeg kunne navigere efter det og tage det ind, siger Messerschmidt, der flere gange fastholder, at kritikken ikke er konkret.